
 **ספר בראשית – פרשת וירא – גליון מס' 4**



**וַיֵּרָא אֵלָיו יְהוָה בְּאֵלֹנֵי מַמְרֵא וְהוּא יֹשֵׁב פֶּתַח הָאֹהֶל כְּחֹם הַיּוֹם**; **וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים נִצָּבִים עָלָיו וַיַּרְא וַיָּרָץ
לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה.** [ספר בראשית פרק יח'; פסוק א']

יש שאלה הלכתית, שאת תשובתה לומדים מהפסוקים הנ"ל: מה יותר חשוב? להקביל בני השכינה, או לכבד אורח? כלומר,
כרגע האדם צריך לבחור מה הוא יעשה: מצד אחד הוא יכול להקביל פני השכינה, ומצד שני הוא חייב בכבוד האורחים.
מהפסוקים הנ"ל, אנו רואים את הנהגתו של אברהם אבינו בעניין הזה.
הפסוק מתאר איך אברהם אבינו היה יושב בפתח אהלו, ובורא עולם בכבודו ובעצמו נתגלה אליו. והפסוק השני מתאר
שאברהם אבינו ראה את האורחים הבאים לכיוון אהלו, וקם לקבל אותם. ולכאורה, לא מובן מדוע אברהם אבינו התנהג כך,
הרי באותם הרגעים יכל להקביל את פני השכינה. אם נסתכל על הפסוקים האלו רק על-פי ההיגיון, היה צד לומר שאברהם
אבינו ידע ששתי המצוות הללו [קבלת פני השכינה, וכיבוד אורחים] הם שוות, ופשוט העדיף לקבל אורחים. לבירור העניינים, נביא משל שיעזור לנו להבין את הדבר יותר טוב: אדם שהיה אוכל גלידה בטעם שוקולד, והביאו לפניו גלידה בטעם תות, והוא
הניח את גלידה בטעם השוקולד, והתחיל לאכול את גלידה בטעם התות – זאת אומרת שהוא אוהב גלידה בטעם תות יותר?
או שהוא פשוט העדיף כרגע את גלידה בטעם התות? התשובה היא, שאם הביאו את שתי הגלידות באותו זמן והניחו לפניו, והוא בחר בגלידה בטעם תות – זאת אומרת, שהוא פשוט כרגע העדיף גלידה בטעם תות, במקום גלידה בטעם שוקולד. אבל אין מכאן שום ראיה לכך – איזה גלידה הוא אוהב יותר. אבל ממקרה הקודם, שבה הוא **היה אוכל** את הגלידה בטעם שוקולד, **ובמיוחד הפסיק לאכול, כי הביאו לו גלידה בטעם תות** – זה מוכיח שהוא אוהב את הגלידה בטעם תות יותר מגלידה בטעם שוקולד, כי **הוא עזב** את הגלידה בטעם שוקולד, בגלל הגלידה בטעם תות.
כדי לקשר את כל זה לאברהם אבינו והנהגתו – נבאר לעצמנו עוד הלכה. אדם שיוצא מבית הכנסת, או מבית המדרש,
שלמד או התפלל שם, צריך לצאת כך, שפניו יהיו לכיוון ארון הקודש, וגבו לכיוון החוץ. ואפילו אם הוא הולך לדבר מצווה
אחר. אבל, **אם הוא הולך לקיים מצווה שהיא יותר חשובה מהתפילה**, אז יכול אפילו לצאת בריצה מבית הכנסת.
אברהם אבינו, כמו שרואים בפסוק ב' **רץ** לקראת האורחים. ומשמע ממעשיו שמצוות כיבוד האוריים – היא חשובה יותר אפילו
מהקבלת פני השכינה. ומכאן אנו יכולים ללמוד יסוד עצום בעבודת השם יתברך. כל המצוות שאנו מקיימים, הם עוזרים לנו לתקן את המידות. ומי שמצליח ומתקן את מידותיו גם בורא עולם וגם בני אדם אוהבים אותו. כלומר, בורא עולם רוצה
שנתקן את מידותנו הרעים, שהם – הגאוה, הכעס, קמצנות, אכזריות... הקב"ה רוצה שלא נשקר, ולא נגנֹב... אוסר לנו לחמוד בדבר ששייך לאחר... הדבר ההכי חמור בעיני בורא עולם הוא, שאדם אחד פוגע בחברו. מדבר עליו לשון הרע, מציק לו... על כל הרע שאנו עושים, אם זה בין אדם למקום – הוא מוכן לוותר ולמחל לנו. וזה קורה בכל שנה ושנה ביום הכפורים. אם ביום הכפורים האדם מקבל על עצמו שהוא שב בתשובה שלמה לפני בורא עולם, מוחלין לו על כל עוונותיו שנאמר: כִּי בַיּוֹם הַזֶּה יְכַפֵּר עֲלֵיכֶם לְטַהֵר אֶתְכֶם מִכֹּל חַטֹּאתֵיכֶם לִפְנֵי יְהוָה תִּטְהָרוּ". אבל כשאדם פוגע בחברו, בורא עולם אינו מוחל לו, עד שחברו ימחל לו. כלומר, על ידי קיום המצוות האדם חייב להגיע למצב שהוא יהיה טוב גם עם בני אדם ולא רק עם הקב"ה.
ומה הקשר בין מה שאמרנו כאן, לבין מה שעשה אברהם אבינו? אברהם אבינו ידע, שהקב"ה מוכן לוותר על כבודו, **אם הוא
רואה שאדם הולך לכבד בני אדם אחרים.** כלומר, הקב"ה אומר לאדם, שילך ויקיים את המצווה שהיא בין אדם לחברו -
ולאחר מכן יקיים את המצווה שהיא בין אדם למקום. ולפי זה, אברהם אבינו רץ מפני השכינה לקראת האורחים הניצבים עליו
כדי לכבדם.
 לא רק חשוב להיות צדיק בעיני הקב"ה, אלא גם **חובה** להיות נקי בעיני ישראל, שנאמר: "וִהְיִיתֶם נְקִיִּים מֵה' וּמִיִּשְׂרָאֵל." [ספר במדבר פרק לב'; פסוק כב'].
**"וְאַבְרָהָם וְשָׂרָה זְקֵנִים בָּאִים בַּיָּמִים."** [ספר בראשית פרק יח'; פסוק יא']
המפרשים אומרים על הפסוק הנ"ל, "בא בימים" – שבא עם כל ימיו, שכולם שלימין ועילאין ולא חסרא יומא חדא, היינו, כל ימיו עד אז היו ימים שלימים ומלאים בעבודת ה', במצוות ומעשים טובים. לא רק שלא היה בהם חיסרון אלא שהיו למעלה ממדידה והגבלה. בדרך כלל "אדם דואג על איבוד דמיו, ואינו דואג על איבוד ימיו", לא כן אברהם אבינו שניצל כל רגע בחייו לעבודת ה'." ע"כ. מי שיודע לנצל את המתנה היקרה ביותר שבורא עולם הביא לנו - שהוא הזמן - מצליח להגיע לגדולות. הגאון רבי בן ציון אבא שאול זצ"ל בספרו "אור לציון - חכמה ומוסר" מדבר הרבה לעניין ניצול הזמן. אומר הרב: [תורה – מאמר ג' "התמדה בתורה"]**:** "אינני יודע אם אנו מנצלים חצי הזמן, או אפילו רבע כראוי, ב"ה היום הוא ארוך, ארבע עשרה שעות, חוץ משינה, אוכל ותפילה. אם כן מי שלומד דף גמרא ליום זה מעט מאד, שהרי אם נחלק דף לשורות ונלמד כל שעה שלוש שורות נגמור דף. ודאי שזה קצת."
נביא כמה דוגמאות, כדי שנבין כמה יקר זמננו, וכמה אפשר להספיק אפילו בזמן מועט:
א') כדי לקראו חמשה פסוקים של שנים מקרא ואחד תרגום – צריך דקה אחת בלבד. ולפי זה, כדי לסיים קריאת שמו"ת (שנים
מקרא ואחד תרגום) של הפרשה ההכי ארוכה בתורה (והיא הפרשה השניה של ספר במדבר – פרשת נשא), צריך בערך שלשים וחמש דקות. (שהרי יש בה קע"ו פסוקים, ואם נחלק את המספר הזה לחמש, יוצא בערך שלשים וחמש דקות.)
ב') אמר רבנו החפץ חיים זיע"א, שבן אדם יכול לומר כמאתים מילים בדקה אחת. אם כן כדי לקרוא את האיגרת המפורסמת
של הרמב"ן צריך בסך הכל שתי דקות וחצי.
ג') כדי לקראו עשרה מזמורי תהילים, לא צריך לשבת שעות על גבי שעות עם ספר תהילים ביד... צריך בסך הכל להקדיש עשר – עשרים דקות לבורא עולם.
אלו הם מקצתם של הדברים, שהאדם יכול להספיק בזמן מועט. אפילו בזמן מועט מאוד האדם יכול לקיים המון דברים. ולמידה
הזאת קוראים לה "מידת הזריזות", שעליה מדבר רבנו משה חיים לוצאטו בפרק ו' של ספרו המפורסם "מסילת ישרים".
ואומר הרב שם: "אחר הזהירות יבוא הזריזות (בפרקים הקודמים הרב דיבר על מידת הזהירות, ובגלל זה פותח כאן במילים אלו), כי הזהירות
סובב על הלא תעשה, והזריזות – על העשה, והיינו: "סור מרע ועשה טוב" (תהילים מזמור לד'; פסוק טו'). וכלשון הזה אמרו זכרונם
לברכה (מסכת פסחים דף ד.): "זריזים מקדימים למצוות". **וזה, כי כמו שצריך פיקחות גדול והשקפה רבה לִנָצֵל ממוקשי היצר וְלִמָלֵט מן הרע שלא ישלֹט בנו להתערב במעשינו – כן צריך פקחות גדול והשקפה לֶאֱחֹז במצוות ולזכות בהם ולא תאֹבדנה ממנו.** כי כמו שמסבב ומשתדל היצר הרע בתחבולותיו להפיל את האדם במכמורות החטא – כן משתדל למנֹע ממנו עשית המצוות ולאבדם ממנו. ואם יתרפא ויתעצל ולא יתחזק לרדֹף אחריהם ולתמֹך בם, ישאר נעור וריק מהם **בודאי**." עכ"ל מדבריו של רבנו הרמח"ל מובן, שמידת הזריזות במצוות עשה, היא כמו מידת הזהירות במצוות לא תעשה – שאם לא יהיה זהיר לא ליפול בכל מיני מלכודותיו של היצר הרע, בסופו של דבר יגיע למצב שיכשל, כך צריך לקיים את המצוות בזריזות, כי אם לא תלווה אותו מידה הזאת של הזריזות בעת עשית המצוות, עלול הוא להגיע למצב שלא יהיה לו חשק לקיים את המצוות. וכמו שיצרו הרע של האדם רוצה שהאדם יעבור על מצוות לא תעשה, כך הוא רוצה שהאדם לא יקיים את המצוות עשה. וקיום המצוות ללא שמחה, ללא התלהבות וחשק – הם השלבים הראשונים של התקררות בקיום המצוות – שעל ידי זה עלול להפסיק לקיים את המצוות לגמרי ח"ו.
ומכל הנאמר לעיל מובן, שאדם שאינו מנצל את זמנו כראוי, נכנס למלחמה הגדולה נגד יצרו הרע... ואין לו אפילו כלי מלחמה
אחד.
  ****
**אין אדם שלא צריך תיקון!**

איש אחד בא לבית **הבעל שם טוב** ליתן לו שלום. החזיר לו הבעל שם טוב שלום, ושאל אותו מה בקשתו. היהודי ענה לו:
"אין לי כל בקשה מכבודו, הזדמנתי **דרך מקרה** לכאן ואמרתי לעצמי: היתכן? יהודי בא למז'יבוז' ולא ילך לשאול לשלומו
של הרבי המפורסם בעולם?! וזולת זאת איני ניצרך לא לעצה ולא לעזרה, יש לי ברוך ה' פרנסה ובני ביתי בריאים תודה
לה'." אמר לו הבעל שם טוב: "כיוון שמעלתו אינו זקוק לשום דבר אספר לו סיפור."
בעיר פלונית היו שני חברים שגדלו יחד בנעוריהם, למדו בחדר אחד ואחר כך ישבו בבית המדרש על התורה, והייתה
אהבה גדולה שרויה ביניהם, ולא יכלו כלל לשער לעצמם שיוכלו להיפרד או להתרחק זה מזה.
לימים הגיעו השידוכים. נשא אחד מהם את בת עירו לאשה והשני מצא את בת זוגו בברדיטשוב וקבע בעיר זו את דירתו
אחרי החתונה. אולם בטרם עוזבו את עיר מולדתו הסכימו שני החברים להיות תמיד בקשר מכתבים ביניהם. בתחילה
קיימו חליםת מכתבים כסדרה כפי שקיבלו על עצמם, אולם במרוצת השנים, מחמת רוב הטרדות שקפצו עליהם פחתו
המכתבים והלכו עד שפסקו לגמרי.
ויהי היום ונתהפך הגלגל: החבר תושב ברדיטשוב נעשה עני מרוד. אז נזכר בחבירו מילדות בן עירו, שלפי השמועה
הצליח להתעשר. והחליט לנסוע אליו ולבקש ממנו עזרה בשעת דחקו. כך עשה. בא אצלו ונתקבל על ידי חברו בשמחה
רבה. היו יושבים ומסיחים בימים עברו, מעלים זכרונות ומתפרקים באהבה ובגעגועים על תור הזהב שבנעוריהם. כטוב
לב החברים בזכרונותיהם, סח האורח לידידו את צרת לבו וביקש ממנו להצילו מחרפת רעב. אמר לו רעו: "לא די שמוכן
לעמוד לך בשעת דחקך אלא הריני מוכן ומזומן לתת לך מחצית מרכושי. הרי אנשים אחים אנחנו רעים מנוער, נפשי
קשורה בנפשך מאז ועד היום. ובכן אחי חלק כחלקי יהיה גם לך!" וכך עשה: נתן לחברו שנתדלדל מחצית מרכושו.
חזר האורח לביתו בברדוטשוב, פרע את חובותיו ושלח שוב את ידו במסחר. ברוב הימים הירה לו שוב ההצלחה פנים.
עשה עסקים טובים והתעשר. ואילו רעהו היושב בעיר מולדתו איבד לפתע את כל הונו בענין רע ונעשה עני ואביון.
העלה אף הוא בצר לו את זכרון רעהו מנוער שלפני שנים לא רבות תמך בו ביד רחבה. עמד ונסע לברדיטשוב ושם שמע
לשמחתו כי רעהו שהיו נתון לפנים בשפל המדריגה, שוב עלה בסולם העשורית, והייתה התקווה משחקת לפניו כי אף
רעהן ישלם לו כגמולו. אולם מה גדלו צערו ותמהותו גם יחד כששמע מפי רעהו שאין כלל בדעתו לעזור לו אפילו במעט
 ואף נתן טעם להקחשת ליבו וכך אמר: "אומנם זכור אזכור לך ידידי ורעי את החסד הגדול שעשית עמדי כשאני הייתי
 ירוד, אבל מה אעשה ואיני יכול לעזור לך אף במעט, כי הלאה עיניך הראות שגלגל חוזר הוא בינינו. כשאתה עולה אני
יורד וכשאני עולה אתה יורד. ואם אני אוציאך הפעם ממצוקותך ואתה שוב תשלח ידך במסחר ותעלה מעלה מעלה ארד
 אני מטה מטה ולא יתכן לחייב אדם שיחפור לעצמו בור כדי ליפול לתוכו."
כזאת וכזאת דיבר הרע קשה הלב וחברו שב לעירו אבל וחפוי ראש אך רוחו לא נפלה בקרבו. אף נמצאו לו בעירו קצת
 אנשים טובים שעזרו לו ברב או במעט. ושוב האירה לו ההצלחה את פניה ובעזרת ה' יתפרך נחלץ ממצוקתו ואף עשה
הון ואושר.
**אצבע ההשגחה!** כיוון שזרחה שמשו של זה שקעה שמשו של זה. שוב ירדו פלאים עסקיו של החבר בברדיטשוב עד
שנעשה ממש אביון. שוב פנה בצר לו אל רעהו מנוער ונסע לעיר מולדתו. חברו הטוב לא זכר לו את רוע ולא נטר לו כל
 טובה. אדרבה, אף הפעם קיבלו בסבר פנים יפות וחילק לו ביד נדיבה מחצית מרכושו. אף הודיע לו כי בלב שלם סלח לו בשעתו את מעשהו מאחר שבטחונו היה שלם בה' יתברך שיעמיד לו ריווח והצלה ממקום אחר.
מקץ שנים הלכו שני החברים לעולמם ביום אחד. כשהגיעו לפני בית דין של מעלה יצא פסק דין לשלוח את החבר גומל
הטוב לגן עדן ואת חברו כפוי הטובה לגהינום. אולם החבר הטוב הודיע שלא יכנס לגן עדן, אלא אם כן יתנו בו מקום גם
 לחבר נעוריו אשר גדלו יחדיו ולמדו "בחדר" אחד. ישבו בצוותא בבית המדרש ולמדו ש"ס ופוסקים.
כששמעו בבית דין של מעלה תביעה זו מפי החבר הנאמן, נעשה רעש גדול. ישבו וחזרו לעיין בדינם. לבסוף יצא פסק הדין ששניהם ישובו לעולם התחתון ויגדלו יחד בנעוריהם, והחבר הטוב יהיה עני ואביון. והיה אם רעהו העשיר יתקן מה שפגם בגלגול הראשון ויעזור לחברו העני ביד רחבה, יזכה בבוא יומו לחלק בגן העדן ו אם לאו – לאו וכך היה. לאחר תקופה,
כשהגיע החבר העני אל בית חברו העשיר לבקש ממנו תמיכה, מצא על סף הבית משרת זועם שסירב להכניסו לבית
העשיר. עמד העני המסכן ליד סף הבית, צעק בקולי קולות והפציר במשרת להביאו אל הבית פנימה. והמשרת הטיח
 כנגדו חרפות וגידופים בקולי קולות. שמע העשיר את הצווחות חיד ביתו ויצא מחדרו. אף ציווה על המשרת לגלגל את
 העני הטרדן מכל המדרגות. העני שהיה רצוץ ושבור מטלטולי הדרכים וחולה אנוש, בנפלו מעל המדרגות – נפח את
נשמתו."
**כששמע האיש ממעשה זה מפי הבעל שם טוב חלשה עליו דעתו ונפל מתעלף. כששבה אליו רוחו, געה בבכי
תמרורים וקרא: "וי לי! וי לי! אני הרשע אשר הקשחתי את לבי לעני ירוד וציוותי על המשרת לגרשו מעל פני, והמשרת דחפו בחשקה ופרחה נשמתו של אותו עלוב**.
הפטיר הבעל שם טוב: "והלא אמרת שאינך זקוק לא לעזרה ולא לעצה! וכי יש אדם שאינו צריך לשאול עצה או לבקש
עזרה? אך עוד תקוה: "לך וחפש את היתומים וחלק הרבה צדקה, כי תשובה תפילה וצדקה, יכפרו על רוע הגזרה!" סיים
הבעל שם טוב.
והנה אנו למדים ממעשה נפלה זה מוסר השכל גדול ביותר, והיא בעצם מה שמלמדנו הבעל שם טוב בתשובתו לאותו
עשיר: "אין אדם שלא צריך תיקון!" וכשאדם חושב שהכל בסדר ואחן שום צורך בתיקון, הוא עושה טעות גדולה עד אין
גבול.

 **יתומים היינו אין אב **

כאשר נפטר (בשנת התשס"ב) "הגאון האמתי, עטרת תפארת ישראל, המאור הגדול לממשלת הש"ס והפוסקים, נר ישראל עמוד הימיני פטיש החזק יחיד בדורו כמהר"ר חיים קרייזוירט זצ"ל", (כל זה לשון מרן זצ"ל), רבה של אנטורפן, בלגיה, היה מרן רבינו עובדיה יוסף זצ"ל באבל גדול. הוא היה ידיד נפש של הגאון רבי חיים, והוא חזר ואמר שהעולם אינו יודע כלל מי היה רבי חיים. רוב הבריות אינם יודעים כלל במי היה מדובר, ולדעתו של מרן, מדובר היה באישיות עצומה שאין שני לה.
כשעמד מרן זצ"ל ונשא דברי הספד, פתח ושאל, שלכאורה, מה כל החרדה הגדולה הזאת? הרי אמרו חז"ל (בקידושין עב:): "אין צדיק
נפטר מן העולם עד שנברא צדיק כמותו, שנאמר וזרח השמש ובא השמש, עד שלא שקעה שמשו של משה, זרחה שמשו של
יהושע, עד שלא שקעה שמשו של יהושע, זרחה שמשו של עתניאל בן קנז, עד שלא שקעה שמשו של עלי זרחה שמשו של שמואל
הרמתי". ותהי זאת נחמתינו, שבודאי נברא צדיק אחר כמותו. ואם כן, מדוע אנו אבלים כל כך על פטירת הרב? והסביר מרן זצ"ל בשם המפרשים, שאף על פי כן, אין בהכרח שהצדיק שנברא יהיה גדול בתורה כמו הצדיק שאבד, וכמו שאמרו בגמרא לגבי יהושע (בבא
בתרא עה.), זקנים שבאותו הדור היום אומרים, "פני משה כפני חמה ופני יהושע כלבנה".
כי הדורות נמצאים בירידה, והפרנס לפי הדור.
כן אנו אבלים, דרכי ציון אבלות, כי שלח לנו השם יתברך גואל, הוא מרן זצ"ל, שהציל את יהדות ספרד מאבדון, והרים את עטרת
ההלכה לאחר שכמעט והפכה להיות נשכחת בכל ישראל, הוא האיש שהעמיד את התורה, והיה עמוד החסד, עמוד התפלה, עמוד
התורה. גדול הדור בענווה, גדול הדור בקדושה, גדול הדור בדרשות, גדול הדור בפסק, דור הדור בהבנה. ועתה איבדנו את מרן זצ"ל, ואנו עלובים מאד, ולא נותרה ברירה, אלא לקבץ יחד את חכמי התורה השרידים אשר ה' קורא, אולי כולם יחד יוכלו לשמר את הדברים שפעל מרן להקמתם לבדו.
 

**לבישת הבגדים**

צריך האדם להתנהג בצניעות בשעה שלובש מלבושיו. ואל יאמר האדם: "הנני בחדרי חדרים, מי רואני." כי הקב"ה מלא כל הארץ כבודו, וכחשכה כאורה לפניו. ומשום כך צריך להזהר שלא לגלות בשרו ממה – שדרך בני אדם לכסותו, ואפילו מעט. כל שאין הכרח בדבר.
ולכן אם ישן על מטתו בלי בגד על בשרו, כשקם ממטתו ללבֹש בגדיו הסמוכים לבשרו, לא ילבש מיושב, כדי שלא יתגלה בשרו, אלא
יקח הבגד, ויכניס בו ראשו וזרועותיו בעודנו שוכב תחת השמיכה. ונמצא שיקום כשהוא מכֻסה.
ומכל-מקום נראה שדברים אלו אינם מן הדין, אלא ממדת חסידות, להנהיג עצמו בדרך הצניעות, ולזכֹר שהקב"ה מלא כל הארץ כבודו,
ואם אינו עושה כן אין בזה איסור מן הדין. ולכן, מי שקשה עליו ביותר ללבֹש בגדיו בשכיבה תחת השמיכה, רשאי להקל בעניינים אלו.
ומֻתר אף לכתחילה לגלות בשרו במקומות שדרך בנו אדם לגלותם, כגון צוארו עד החזה, וידיו עד הפרק . וכן רשאי לגלות בשרו בשעה שבא לרחֹץ באמבטיה, או בבית המרחץ, או בנהר, ואין להחמיר בזה כלל. וכן אין צריך להחמיר ללבֹש הגרבים מתחת לשמיכה. [הלכה
ברורה סימן ב'; סעיף א'; ובקיצור שולחן ערוך עמ'ח']
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­­­­\_\_\_\_\_\_\_\_\_

**העלון מוקדש:**

 להצלחתם של לרפואתם של לעילוי נשמתם של

 הרב יצחק דיין שליט"א – רב קהילת "כתר תורה" משה סימנטוב בן חוה הגאון רבי יעקב בן מרגלית יוסף זצ"ל
 הרב יצחק מ. דיין שליט"א – רב שכונת בן גוריון, חולון זלפה בת תמר יצחק בן חנניה הנולד מן חוה
 משפחת עמנואל זכאי הי"ו תמר בת רות

 ובכן, העלון מוקדש לזכות נשמתו הקדושה והטהורה – של מרן רבנו **עובדיה יוסף** זצוק"ל!

 **זמני השבת:** כניסת השבת**:** 17:25| יציאת השבת: 18:45 | לר"ת: 19:17 |
 העלון טעון גניזה
 העלון מופץ לזיכוי הרבים
 נא **לא** לקראו באמצע התפילה וקריאת התורה!
 עורך העלון: יצחק דוד כץ | לתגובות: 052-895-7221